Risposta a s’invitu de Antoni Cubeddu

No m'at bénnidu mai a sa idea
d'enner a Roma a fagher una gara
po mirare sos cesares in cara
ch'iscritu an gloriosa un'epopea.

Sos discendentes de s'antigu Enea
an tzedidu s'iscetru a sa tiara
e ue ‘e Giove e de Marte fut s'ara
oe est de Santu Pedru sa cadrea.

Deo a sos monumentos sas montagnas
prefero, a sas pinturas sos fiores,
a sas tzitades sas bildes campagnas:

cuntemplende sa ilde solitudine
no mi distraen perunos rumores,
palz'in su regnu 'e sa beatitudine.

Su ses de Abrile 1952